Jongste Covid-19-syfers bekendDie totale getal Covid-19-gevalle in Suid-Afrika was Dinsdagaand 7 572. Dié syfer het dus met 352 (4,9%) toegeneem sedert Maandag. Die syfers is Dinsdagaand deur die departement van gesondheid bekendgemaak. Tien meer sterftes is ook weens die nuwe koronavirus aangeteken. Dit bring die getal sterftes weens Covid-19 sedert Maart op 148 te staan. Dié sterftes is in die Wes-Kaap (7), Kwa-Zulu Natal (1), Gauteng (1) en die Oos-Kaap (1) aangeteken. Die Wes-Kaap het sover die meeste sterftes aangeteken (71), gevolg deur KwaZulu-Natal (36), die Oos-Kaap (18) en Gauteng (15). Die meeste Covid-19-gevalle (3609) is ook tot dusver in die Wes-Kaap aangemeld, hoewel dit belangrik is om te noem dat toetsing in dié provinsie ook die afgelope week noemenswaardig opgeskerp is. ŉ Totaal van 10 523 toetse is die afgelope 24 uur landswyd uitgevoer, amper ewe veel in die private as in die openbare sektor. Dr. Zweli Mkhize, minister van gesondheid, het Suid-Afrikaners Dinsdag herinner om hul hande gereeld vir ten minste 20 sekondes te was. “Om jou hande sorgvuldig te was kan lewens red,” het hy gesê. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.